آلمانیانین "لوفت هانزا" هاوا یولو شیرکتی ایران و عراق-ا اوچوش‌لاری و ایکی اؤلکه‌نین هاوا مکانلاریندان‌ کئچن گذرگاه لارینی "تدبیر اولا‌راق" دایاندیردیغینی بیان ائدیب.
شیرکتین آچیقلاماسینا گؤره، امریکا ایله ایران آراسیندا اورتا دوغو-دا درینلشن گرگین‌لیک سببیندن ایران ایله عراق هاوا مکانیندان کئچن اوچوش‌لارین گذرگاه لارینین طلب قاریشی‌سیندا "تدبیر کیمی" دییشمه‌سی قراری آلیندی و بو اؤلکه‌لرین هاوا مکانیندان اوچوش‌لار یوخ‌دور.
"لوفت هانزا" گونده‌لیک رئال‌لاشان فرانکفورت-تهران اوچوشونون لغو ائدیلدیگینی و ژانویه نین 11-نه اولان اوچوشون دا اولمایاجاغینی آچیقلاییب.
خاطیرلاداق کی، گؤیرته‌سینده 176 نفر اولان "بوئینگ 737" تیپ‌لی یولجو طیاره‌سی بو گون تهران-ین امام خمینی آدینا اولوسلار آراسی هاوا لیمانیندا قضایا اوغراییب. قضا نتیجه‌سینده ساغ قالان اولماییب.
دیگر طرف‌دن امریکا فدرال هاواجیلیک ایداره‌سی (FAA) امریکان هاوا یولو شیرکت‌لری و پیلوت‌لاری‌نین ایران، عراق و بصره کؤرفزی هاوا مکانیندا اوچما‌لاری‌نین قاداغان ائدیلدیینی آچیقلامیشدی.
فرانسانین "ایر فرانس" هاوا یول‌لاری شیرکتی ده ایران و عراق هاوا مکان‌لاری اوزریندن اوچوش‌لاری دایاندیردیغینی بیلدیریب.
سنگاپور هاوا یول‌لاری، تایوانین "اوا آیر"، مالزیانین هاوا یول‌لاری، وئتنام هاوا یول‌لاری شیرکت‌لری ده ایران هاوا مکانیندا اوچوش‌لاری دایاندیردیق‌لارینی آچیقلاییب.
